د خړکمر پېښه دې پارلیماني کميټي وڅيړي، په بلوچستان کې اوس ښځې او ماشومان اوچتول کيږي، اختر مېنګل
د بلوڅ ملت پاله ګوند بلوچستان نيشنل پارټۍ مشر اختر مېنګل ويلي په وزیرستان کې په ۲۶ مې رامنځته شوې پېښې د پلټنو دپاره دې پارلیماني کمېشن جوړ کړی شي.
د تحریک انصاف ګوند سره په حکومتي اتحاد کې شامل بلوڅ مشر قامي اسمبلۍ ته په وېنا کې وويل، ويل کیږي چې په نوي پاکستان کې په بلوچستان کې اوس ښځې او ماشومان اوچتول کيږي. په وزيرستان کې په ۲۶ مې پوځ ادعا کړې د خړ کمر په علاقه کې د پښتون ژغورنې غورځنګ (پي ټي اېم) غړو د قامي اسمبلۍ د دوه غړو علي وزير او محسن داوړ په مشر په پوځي چيک پوسته حمله کړي او بيا په ځوابي ډزو کې درې تنه وژل شوي او د پينځه سرتېرو په ګډون پکې ۱۵ تنه ژوبل شوي وو. خو پي ټي اېم دغه تورونه رد کړي او ويلي يې ؤ چې په پرامنه احتجاج کوونکو پوځ نېغې ډزې کړی او ۱۳ غړي يې پکې وژل شوي وو، د يادې پېښې وروسته پي ټي اېم په ميران شاه کې احتجاجي پرلت پېل کړی دی. اختر مېنګل وويل "په وزيرستان کې ډزې د کوم لورې وشوې ډنډې چا وورولې په هغې باندې سوال راپورته کيږي، خو دا د وزیرستان خلک چې په ۱۹۴۸ کې د کشمير اخيستو دپاره کارول شوي وو نن ورته غداران ويل کيږي". نوموړي غوښتنه وکړه "يو پارلیماني کمېشن دې جوړ کړی شي د وزیرستان د پېښې او په بلوچستان کې د رامنځته شوؤ پېښو پلټنې دې وکړی شي". د خړکمر په چيک پوسته د رامنځته شوې تشدد د پېښې غندنه سياسي ګوندونو کړې او د بشري حقونو تنظيمونو يې د پلټنو غوښتنه کړې ده. مېنګل وايي "وويل کيږي چې بدلون راغلی او واقعي چې بدلون راغلی په بلوچستان کې به اول ځوانان اوچتول کېده، بيا بوډاګان اوچتول کېده او دومره پرمختګ شوی چې اوس ښځې او ماشومان اوچتول کيږي، نو دې ته د نوي پاکستان نوم ورکړم که د پخواني". هغه وويل "ملک داسې نه چلېدی شي په دې ملک کې د اوسېدونکو ټولو قومونو شکايتونه او مسلې به حل کول وي تش په کاغذ ليکلو او خبرو کولو باندې کار نه کيږي". مېنګل زياته کړه په دې ملک کې د ملک د جوړؤنکي محمد جناح خور فاطمه جناح غداره ګرځول شوې وه، باچا خان هم غدار، ولي خان هم غدار، غوث بخش بزنجو هم غدار، عطاالله مېنګل هم غدار، خېربخش مري هم غدار، اکبر بګټي هم غدار، زوالفقار علي بټو هم د ملک دښمن او غدار، نوازشريف او بېنظير د امنيت خطره او غدار او الطاف حسېن هم غدار. هغه وويل که دا غدار دي خو دوي ته چې چا ووټ ورکړی هغوي هم بيا غدار شو، او ايا دا هغه خلک دي چې د دې ملک ائين يې جوړ کړی دی. د مېنګل په وېنا د دې مطلب بيا دا شو چې د دې ملک ۸۰ فيصده خلک غدار شو او چې په حکومت کې وي محب وطن وي خو مخالفه چوکو ته لاړ شي غدار شي. هغه د حکومتي واکمنه ګوند غړو ته په اشارې کولو سره وویل ځان تيار ساتئ نن په حکومتي چوکيو ناست يې محب وطن يئ، سبا چې د اپوزيشن چوکیو ته راځئ تاسو به هم غدار يئ خو تيار راځئ.